JY LEES NOU Karlien gebroke oor Joe se pa: 'Ek sien die pyn op sy gesig'
"Pa het sy merk op aarde getref, soos hy 'n bok tussen die oë kon tref."
Die sangeres Karlien van Jaarsveld het Woensdagaand twee lang huldeblyke op haar Instagram-profiel geskryf ná haar man, Joe Breytenbach, se pa, Erik, Saterdagaand oorlede is.
"Sonder om 'n traan te strort oor sy pa, sien ek die absolute pyn op my man se gesig. Dis asof sy gelaatstrekke verander het. As ek hom so van die kant af beloer lyk hy amper na iemand anders. Eers lyk jy mos na jou natuurlike pa en met wedergeboorte al meer na die Vader van die heerlikheid," het Karlien by 'n foto van 'n leeu geskryf.
"Ons mis alreeds daai kyk in pa se blou oë, wat sê, jy het genade in my oë gevind," het Karlien by 'n swart-en-wit-foto van Joe en sy pa op hul troudag geskryf.
Ronel Brink, Karlien se ma en bestuurder het bevestig dat Joe se pa Saterdagaand dood is. Sy het egter nie oor die oorsaak van sy dood uitgewei nie.
Ronel het gesê Karlien en Joe wil net dít wat Karlien op sosiale media geskryf het, deel.
Karlien se aanhangers en Instagram-volgelinge het met bemoedigende boodskappe en simpatie gereageer.